b'\n_START_ARTICLE_\nKonstruiranje\n_START_PARAGRAPH_\nKonstru\xc3\xadranje (tudi oblikov\xc3\xa1nje) je z vidika psihologije dela ustvarjalno-duhovna dejavnost, ki zahteva znanje: naravoslovnih znanosti (matematike, fizike, kemije, mehanike, toplotne tehnike, elektrotehnike), proizvodnih tehnik, nauke o gradivih, nauke o konstruiranju (kako si inovativno organizirati delo), znanje in izku\xc5\xa1nje s podro\xc4\x8dja, za katerega se konstruira. Z vidika metodike je konstruiranje proces optimiranja v okviru danih robnih pogojev, ki se s \xc4\x8dasom spreminjajo. Z vidika organiziranja je konstruiranje bistven del procesa za ustvarjanje vrednosti in plemenitenja surovin in proizvodnih sredstev. To je mo\xc5\xbeno samo v sodelovanju s kupci, kalkulanti, tehnologi, strokovnjaki za gradiva, raziskovalci, preizsku\xc5\xa1evalci, monta\xc5\xbeerji, standardizerji, ..._NEWLINE_S konstruiranjem se ukvarjajo konstrukterji, oziroma konstruktorji ter in\xc5\xbeenirji z razli\xc4\x8dnih podro\xc4\x8dij. Najve\xc4\x8dkrat se izraz konstruiranje nana\xc5\xa1a na splo\xc5\xa1no strojni\xc5\xa1tvo (avtomobilizem, ladjedelni\xc5\xa1tvo, letalstvo, orodjarstvo, strojegradnja, raketna tehnika), druga\xc4\x8de pa tudi na druga podro\xc4\x8dja kot so lesarstvo ipd._NEWLINE_Konstruiranje ima kot proces v splo\xc5\xa1nem \xc5\xa1tiri izrazite faze: na\xc4\x8drtovanje, koncipiranje, snovanje in razdelava. _NEWLINE_Konstruiranje izdelka, omre\xc5\xbeja, sistema, objekta je izdelava na\xc4\x8drtov. Obse\xc5\xbene konstrukcije izdelamo na osnovi uspe\xc5\xa1no kon\xc4\x8danega razvoja in glavnega projekta, enostavne pa na osnovi uspe\xc5\xa1nega razvoja. Pri konstruiranju je vedno pomembno tudi oblikovanje izdelka, katero mora potekati v tesnem sodelovanju s projektantom in konstruktorjem, katera si pomagata z prostoro\xc4\x8dnim risanjem, risanjem z risalnim priborom po vzorcu ali dolo\xc4\x8deni predlogi. Tako nastane risba, katera na pljuden na\xc4\x8din prikazuje predmet. Podroben prikaz dolo\xc4\x8denega predmeta in njegovih najva\xc5\xbenej\xc5\xa1ih zna\xc4\x8dilnosti se imenuje na\xc4\x8drt, ta je izdelan po veljavnih standardih za tehni\xc5\xa1ko risanje in slu\xc5\xbei za prakti\xc4\x8dno izdelavo izdelka. _NEWLINE_Beseda konstruiranje, oziroma konstruirati, izvira prek nem\xc5\xa1\xc4\x8dine in franco\xc5\xa1\xc4\x8dine iz latin\xc5\xa1\xc4\x8dine, kjer construere pomeni sezidati, zgraditi, nakopi\xc4\x8diti, izdelati, napraviti, zasnovati kaj, nalo\xc5\xbeiti drugo na drugo, zlo\xc5\xbeiti, izumiti, urediti, sprojektirati, izmisliti, uresni\xc4\x8diti svojo zamisel, narediti na\xc4\x8drt ne\xc4\x8desa, izdelati mehanizme, razviti iz osnovnega pojma (nauk, teorijo) in to je sestavljeno iz latinskega predloga con- - skupaj, z-, kar ka\xc5\xbee na dovr\xc5\xa1ni glagol, ter struere - skladati, zlagati, graditi, pripravljati.'